CELEX: 32015R0288
Language: el
Date: 2014-12-17 00:00:00
Title: Κατ' εξουσιοδότηση κανονισμός (ΕΕ) 2015/288 της Επιτροπής, της 17ης Δεκεμβρίου 2014 , για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου σχετικά με το Ευρωπαϊκό Ταμείο Θάλασσας και Αλιείας όσον αφορά τη χρονική περίοδο έναρξης και λήξης της κατά την οποία θεωρούνται απαράδεκτες οι αιτήσεις

24.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 51/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/288 ΤΗΣ ΕΠΙΤΡΟΠΉΣ
   της 17ης Δεκεμβρίου 2014
   για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου σχετικά με το Ευρωπαϊκό Ταμείο Θάλασσας και Αλιείας όσον αφορά τη χρονική περίοδο έναρξης και λήξης της κατά την οποία θεωρούνται απαράδεκτες οι αιτήσεις
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως το άρθρο 10 παράγραφος 4 αυτού,
   Εκτιμώντας τα ακόλουθα:
   
               (1)
            
            
               Η επίτευξη των στόχων της κοινής αλιευτικής πολιτικής (ΚΑΠ) δεν πρέπει να υπονομεύεται από τις επιχειρήσεις που παραβιάζουν τους κανόνες της ΚΑΠ. Σύμφωνα με το άρθρο 42 παράγραφος 1 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2), η οικονομική ενίσχυση από το Ευρωπαϊκό Ταμείο Θάλασσας και Αλιείας (ΕΤΘΑ) υπόκειται στον όρο της συμμόρφωσης των επιχειρήσεων με τους κανόνες της ΚΑΠ.
            
         
               (2)
            
            
               Σύμφωνα με το άρθρο 42 παράγραφος 2 του κανονισμού (ΕΕ) αριθ. 1380/2013, οι σοβαρές παραβάσεις των κανόνων της ΚΑΠ έχουν ως συνέπεια την προσωρινή ή μόνιμη απαγόρευση της πρόσβασης στην οικονομική βοήθεια της Ένωσης. Τα μέτρα αυτά πρέπει να είναι αποτελεσματικά, αναλογικά και αποτρεπτικά.
            
         
               (3)
            
            
               Προκειμένου να διασφαλιστούν τα οικονομικά συμφέροντα της Ένωσης και των φορολογουμένων της, οι επιχειρήσεις οι οποίες, εντός μιας συγκεκριμένης χρονικής περιόδου πριν την υποβολή αίτησης για οικονομική ενίσχυση, θα έχουν διαπράξει σοβαρή παράβαση, αδίκημα ή απάτη που προβλέπεται από το άρθρο 10 του κανονισμού (ΕΕ) αριθ. 508/2014 δεν θα δικαιούνται οικονομική ενίσχυση από το ΕΤΘΑ.
            
         
               (4)
            
            
               Οι επιχειρήσεις που ζητούν ενίσχυση από το ΕΤΘΑ πρέπει να είναι ευκόλως αναγνωρίσιμες προκειμένου να ελέγχεται το παραδεκτό των αιτήσεών τους. Προκειμένου να επιτευχθούν οι στόχοι της εκπλήρωσης των όρων για ενίσχυση από το ΕΤΘΑ, κρίνεται σκόπιμο να θεσπιστούν οι αναγκαίες διατάξεις που θα διασφαλίζουν ότι οι εν λόγω επιχειρήσεις πληρούν τους όρους επιλεξιμότητας για ενίσχυση από το ΕΤΘΑ σε σχέση με όλα τα αλιευτικά σκάφη υπό τον έλεγχό τους.
            
         
               (5)
            
            
               Σύμφωνα με το άρθρο 10 παράγραφος 4 του κανονισμού (ΕΕ) αριθ. 508/2014, η διάρκεια της περιόδου απαραδέκτου των αιτήσεων πρέπει να είναι ανάλογη με τη φύση, τη σοβαρότητα και τη συχνότητα της παράβασης ή της απάτης. Επιβάλλεται συνεπώς να θεσπιστούν κανόνες για τον υπολογισμό της διάρκειας της περιόδου απαραδέκτου των αιτήσεων και να καθοριστούν οι σχετικές ημερομηνίες έναρξης και λήξης της περιόδου αυτής.
            
         
               (6)
            
            
               Σύμφωνα με το άρθρο 42 παράγραφος 3 του κανονισμού (ΕΕ) αριθ. 1380/2013 και το άρθρο 10 παράγραφος 4 στοιχείο α) του κανονισμού αριθ. 508/2014, στις περιπτώσεις που η αρμόδια αρχή διαπιστώνει ότι κάποια επιχείρηση έχει διαπράξει σοβαρή παράβαση, τυχόν αίτηση της επιχείρησης θεωρείται απαράδεκτη για ενίσχυση από το ΕΤΘΑ για περίοδο 12 μηνών τουλάχιστον. Δεδομένου ότι ο κανονισμός (ΕΕ) αριθ. 508/2014 ισχύει από την 1η Ιανουαρίου 2014, για λόγους διασφάλισης της αναλογικότητας και ασφάλειας δικαίου μόνον οι σοβαρές παραβάσεις που αποτελούν αντικείμενο κάποιας απόφασης που ελήφθη μετά την 1η Ιανουαρίου 2013 πρέπει να λαμβάνονται υπόψη για τον υπολογισμό της περιόδου απαραδέκτου.
            
         
               (7)
            
            
               Εντούτοις, η άμεση και αυτόματη έναρξη της περιόδου απαραδέκτου των αιτήσεων για ενίσχυση από το ΕΤΘΑ θα ήταν δυσανάλογη στις περιπτώσεις παράβασης οι οποίες, παρότι εξακολουθούν να είναι σοβαρές κατά την άποψη των αρμόδιων αρχών, δεν προκαλούν άμεση και σοβαρή ζημιά στους αλιευτικούς πόρους και στο θαλάσσιο περιβάλλον σύμφωνα με τα οριζόμενα στο άρθρο 90 παράγραφος 4 του κανονισμού (ΕΚ) αριθ. 1224/2009 του Συμβουλίου (3). Στην κατηγορία αυτή, για παράδειγμα, εμπίπτουν οι ασήμαντες περιπτώσεις εσφαλμένης αναφοράς αλιευμάτων οι οποίες δεν πρέπει να έχουν ως συνέπεια το απαράδεκτο των αιτήσεων για ενίσχυση από το ΕΤΘΑ.
            
         
               (8)
            
            
               Οι σοβαρές παραβάσεις που έχουν σχέση με τη διατήρηση επί του σκάφους, τη μεταφόρτωση ή την εκφόρτωση ψαριών μεγέθους μικρότερου του κανονικού πρέπει να αξιολογούνται σε σχέση με τη σταδιακή έναρξη της ισχύος των διατάξεων για τη σταδιακή κατάργηση των απορρίψεων όπως προβλέπει η ΚΑΠ. Θεωρείται περιττός και άτοπος ο άμεσος χαρακτηρισμός ως απαραδέκτων των αιτήσεων για ενίσχυση από το ΕΤΘΑ που υποβάλλουν οι επιχειρήσεις οι οποίες έχουν διαπράξει τέτοιες παραβάσεις.
            
         
               (9)
            
            
               Στις εξαιρετικές περιπτώσεις περί των οποίων γίνεται λόγος στις αιτιολογικές σκέψεις 7 και 8, προκειμένου να διασφαλιστεί ότι το απαράδεκτο των αιτήσεων για ενίσχυση από το ΕΤΘΑ που υποβάλλουν οι επιχειρήσεις είναι σύμφωνο με την αρχή της αναλογικότητας, κρίνεται σκόπιμο να βασίζεται ο υπολογισμός της περιόδου απαραδέκτου στο ήδη καθιερωμένο σύστημα επιβολής μορίων για σοβαρές περιπτώσεις που προβλέπεται από το άρθρο 92 του κανονισμού (ΕΚ) αριθ. 1224/2009 και το άρθρο 126 και το παράρτημα XXX του εκτελεστικού κανονισμού (ΕΕ) αριθ. 404/2011 της Επιτροπής (4). Σε αυτές τις εξαιρετικές περιπτώσεις, που απαριθμούνται στα σημεία 1, 2 και 5 του παραρτήματος XXX του εκτελεστικού κανονισμού (ΕΕ) αριθ. 404/2011, η ημερομηνία έναρξης της ισχύος και του υπολογισμού της περιόδου απαραδέκτου των αιτήσεων πρέπει να καθοριστεί με βάση το άρθρο 126 παράγραφος 4 του εκτελεστικού κανονισμού (ΕΕ) 404/2011.
            
         
               (10)
            
            
               Σύμφωνα με το άρθρο 92 παράγραφος 4 του κανονισμού (ΕΚ) αριθ. 1224/2009, σε περίπτωση που ο κάτοχος αλιευτικής άδειας δεν διαπράξει άλλη σοβαρή παράβαση εντός τριετίας από την ημερομηνία της τελευταίας σοβαρής παράβασης, διαγράφονται όλα τα μόρια που έχουν σωρευθεί στην αλιευτική άδεια. Κατά συνέπεια, τα μόρια στην αλιευτική άδεια ισχύουν επί τρία έτη τουλάχιστον. Δεδομένου ότι οι διατάξεις του ΕΤΘΑ ισχύουν από την 1η Ιανουαρίου 2014, για λόγους αναλογικότητας και ασφάλειας δικαίου, τα μόρια για τις σοβαρές παραβάσεις που απαριθμούνται στα σημεία 1, 2 και 5 του παραρτήματος XXX του εκτελεστικού κανονισμού (ΕΕ) αριθ. 404/2011 πρέπει να λαμβάνονται υπόψη για τον υπολογισμό της περιόδου απαραδέκτου των αιτήσεων μόνον εάν έχουν επιβληθεί πριν από την 1η Ιανουαρίου 2013.
            
         
               (11)
            
            
               Η παράνομη, λαθραία και άναρχη (ΠΛΑ) αλιεία είναι μία από τις πιο σοβαρές απειλές για τη βιώσιμη εκμετάλλευση των έμβιων υδρόβιων πόρων και παρεμποδίζει σημαντικά την επίτευξη των στόχων της ΚΑΠ. Κρίνεται συνεπώς σκόπιμη η θέσπιση κανόνων σχετικά με το απαράδεκτο των αιτήσεων για ενίσχυση από το ΕΤΘΑ που υποβάλλουν οι επιχειρήσεις εκμετάλλευσης αλιευτικών σκαφών οι οποίες φέρουν σημαία χωρών που περιλαμβάνονται στον ενωσιακό κατάλογο σκαφών παράνομης, λαθραίας και άναρχης (ΠΛΑ) αλιείας της Ένωσης ή σκαφών με σημαία χωρών που χαρακτηρίζονται ως μη συνεργάσιμες τρίτες χώρες.
            
         
               (12)
            
            
               Το άρθρο 10 παράγραφος 3 του κανονισμού (ΕΕ) αριθ. 508/2014 προβλέπει ότι οι αιτήσεις που υποβάλλονται από επιχειρήσεις που έχουν διαπράξει απάτη εις βάρος του Ευρωπαϊκού Ταμείου Αλιείας (ΕΤΑλ) ή του ΕΤΘΑ δεν θα θεωρούνται απαράδεκτες επί συγκεκριμένη χρονική περίοδο. Δεδομένου ότι η απάτη αποτελεί μια από τις μεγαλύτερες απειλές για τα οικονομικά συμφέροντα της Ένωσης και τους φορολογουμένους της, και για λόγους εναρμονισμένης και ίσης μεταχείρισης των επιχειρήσεων όλων των κρατών μελών, πρέπει να θεσπιστούν κανόνες ανάλογοι με τη σοβαρότητα αυτής της απειλής όσον αφορά την περίοδο κατά την οποία θα θεωρούνται απαράδεκτες οι αιτήσεις από επιχειρήσεις που έχουν διαπράξει αυτήν την απάτη.
            
         
               (13)
            
            
               Προκειμένου να διασφαλιστεί η αναλογική και αποτελεσματική εφαρμογή των κανόνων του μη παραδεκτού των αιτήσεων από επιχειρήσεις για ενίσχυση από το ΕΤΘΑ, κρίνεται σκόπιμο να θεσπιστούν κανόνες για τον υπολογισμό των περιόδων απαραδέκτου των αιτήσεων στις περιπτώσεις που η επιχείρηση έχει περισσότερα του ενός αλιευτικά σκάφη. Οι κανόνες αυτοί πρέπει να διασφαλίζουν ότι ενίσχυση από το ΕΤΘΑ δεν θα χορηγείται για αλιευτικά σκάφη που είχαν χρησιμοποιηθεί για τη διάπραξη σοβαρών παραβάσεων που είχαν ως συνέπεια την απόρριψη των αιτήσεων αυτών των επιχειρήσεων. Κρίνεται επίσης σκόπιμο να θεσπιστούν κανόνες για την αναθεώρηση της περιόδου απαραδέκτου των αιτήσεων στις περιπτώσεις διάπραξης σοβαρών παραβάσεων από κάποια επιχείρηση κατά τη διάρκεια της περιόδου απαραδέκτου των αιτήσεων.
            
         
               (14)
            
            
               Πρέπει να καθοριστούν κανόνες για τη διασφάλιση της δίκαιης μεταχείρισης των επιχειρήσεων που αποκτούν την κυριότητα των αλιευτικών σκαφών ως αποτέλεσμα πώλησης ή άλλου τρόπου μεταβίβασης της κυριότητας χωρίς όμως να υπονομεύεται το σύστημα ελέγχου, επιθεώρησης και εφαρμογής που προβλέπεται από τον κανονισμό (ΕΚ) αριθ. 1224/2009, το οποίο είναι απαραίτητο για την επίτευξη των στόχων της ΚΑΠ.
            
         
               (15)
            
            
               Στην περίπτωση που αφαιρεθεί οριστικά από κάποια επιχείρηση η αλιευτική άδεια λόγω της μεγάλης συχνότητας και της σοβαρότητας των διαπραχθεισών παραβάσεων, η απαγόρευση της πρόσβασης στη χρηματοδότηση από το ΕΤΘΑ μέχρι το τέλος της περιόδου επιλεξιμότητας που προβλέπεται στο άρθρο 65 παράγραφος 2 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (5) αιτιολογείται από την ανάγκη διασφάλισης των οικονομικών συμφερόντων της Ένωσης και των φορολογουμένων της. Η απαγόρευση αυτή θα μπορούσε επίσης να είναι αιτιολογημένη ακόμη και στην περίπτωση που, σύμφωνα με τη μέθοδο υπολογισμού που προβλέπει ο εν λόγω κανονισμός, η περίοδος απαραδέκτου λήγει πριν το τέλος της περιόδου επιλεξιμότητας.
            
         
               (16)
            
            
               Σύμφωνα με το άρθρο 10 παράγραφος 5 του κανονισμού (ΕΕ) αριθ. 508/2014, τα κράτη μέλη απαιτούν από τους επιχειρηματίες που υποβάλλουν αίτηση στο πλαίσιο του ΕΤΘΑ να παρέχουν στην αρχή διαχείρισης μια ενυπόγραφη δήλωση που να επιβεβαιώνει ότι πληρούν τα κριτήρια που απαριθμούνται στο άρθρο 10 παράγραφος 1 του κανονισμού (ΕΕ) αριθ. 508/2014 και δεν έχουν διαπράξει απάτη στο πλαίσιο του ΕΤΑλ ή του ΕΤΘΑ, όπως αναφέρεται στην παράγραφο 3 του άρθρου 10 του εν λόγω κανονισμού. Τα κράτη μέλη εξακριβώνουν επίσης την ακρίβεια αυτής της δήλωσης. Τα κράτη μέλη εξασφαλίζουν ότι η εφαρμογή εθνικών κανόνων που αφορούν το ανασταλτικό αποτέλεσμα των διαδικασιών επανελέγχου δεν καθιστά αναποτελεσματικούς τους κανόνες σχετικά με τον καθορισμό της περιόδου απόρριψης των αιτήσεων.
            
         
               (17)
            
            
               Οι περιπτώσεις σοβαρών παραβάσεων και αδικημάτων που προβλέπονται στο άρθρο 10 παράγραφος 1 στοιχείο γ) του κανονισμού (ΕΕ) αριθ. 508/2014 χρειάζονται περαιτέρω εξέταση και ανάλυση για να διασφαλιστεί ότι η διάρκεια της περιόδου απαραδέκτου είναι ανάλογη με τη φύση, τη σοβαρότητα, τη διάρκεια και τη συχνότητα αυτών των σοβαρών παραβάσεων και αδικημάτων. Μετά το πέρας αυτής της ανάλυσης πρέπει να τροποποιηθεί ο εν λόγω κανονισμός.
            
         
               (18)
            
            
               Προκειμένου να επισπευσθεί η εφαρμογή των μέτρων που προβλέπει ο εν λόγω κανονισμός και δεδομένης της σημασίας που έχει η διασφάλιση εναρμονισμένης και ίσης μεταχείρισης των επιχειρήσεων σε όλα τα κράτη μέλη από την αρχή της περιόδου προγραμματισμού, ο παρών κανονισμός θα πρέπει να τεθεί σε ισχύ την επομένη της δημοσίευσής του και να εφαρμόζεται από την πρώτη μέρα της περιόδου επιλεξιμότητας του ΕΤΘΑ, δηλαδή από την 1η Ιανουαρίου 2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο και πεδίο εφαρμογής
   Ο παρών κανονισμός αφορά τις αιτήσεις ενίσχυσης από το ΕΤΘΑ και προβλέπει την περίοδο κατά την οποία δεν γίνονται δεκτές οι αιτήσεις που υποβάλλουν οι επιχειρήσεις που έχουν προβεί σε κάποια από τις ενέργειες που προβλέπονται στο άρθρο 10 παράγραφος 1 στοιχεία α) και β) του κανονισμού (ΕΕ) αριθ. 508/2014 ή στο άρθρο 10 παράγραφος 3 του ίδιου κανονισμού («περίοδος απαραδέκτου»).
   Άρθρο 2
   Ορισμοί
   Για τους σκοπούς του παρόντος κανονισμού:
   
               1.
            
            
               «μόρια για σοβαρές παραβάσεις» θεωρούνται τα μόρια που επιβάλλονται στην επιχείρηση για το αλιευτικό σκάφος στο πλαίσιο του συστήματος επιβολής μορίων για σοβαρές παραβάσεις που προβλέπονται στο άρθρο 92 του κανονισμού (ΕΚ) αριθ. 1224/2009·
            
         
               2.
            
            
               «επιχείρηση» θεωρείται η επιχείρηση όπως ορίζεται στο άρθρο 4 παράγραφος 30 του κανονισμού (ΕΕ) αριθ. 1380/2013 που υποβάλλει αίτηση για ενίσχυση από το ΕΤΘΑ.
            
         ΚΕΦΑΛΑΙΟ II
   
      ΔΙΑΡΚΕΙΑ ΚΑΙ ΗΜΕΡΟΜΗΝΙΑ ΕΝΑΡΞΗΣ ΤΗΣ ΠΕΡΙΟΔΟΥ ΑΠΑΡΑΔΕΚΤΟΥ
   
   Article 3
   Απαράδεκτο των αιτήσεων από επιχειρήσεις που έχουν διαπράξει σοβαρές παραβάσεις βάσει του άρθρου 42 παράγραφος 1 του κανονισμού (ΕΚ) αριθ. 1005/2008 του Συμβουλίου (6) και του άρθρου 90 παράγραφος 1 του κανονισμού (ΕΚ) αριθ. 1224/2009
   1.   Στις περιπτώσεις που μια αρμόδια αρχή κρίνει ότι κάποια επιχείρηση έχει διαπράξει σοβαρή παράβαση βάσει του άρθρου 42 παράγραφος 1 του κανονισμού (ΕΚ) αριθ. 1005/2008 ή βάσει του άρθρου 90 παράγραφος 1 του κανονισμού (ΕΚ) αριθ. 1224/2009, οι αιτήσεις αυτής της επιχείρησης για ενίσχυση από το ΕΤΘΑ δεν θα θεωρούνται απαράδεκτες επί μία περίοδο 12 μηνών.
   2.   Κατά παρέκκλιση από την παράγραφο 1, στις περιπτώσεις που κάποιο κράτος μέλος επιβάλλει μόρια, βάσει του άρθρου 42 παράγραφος 1 στοιχείο α) του κανονισμού (ΕΚ) αριθ. 1005/2008, μόρια για σοβαρές παραβάσεις που προβλέπονται στα σημεία 1, 2 και 5 του παραρτήματος XXX εκτελεστικού του κανονισμού (ΕΕ) αριθ. 404/2011, ισχύουν οι ακόλουθοι κανόνες:
   
               α)
            
            
               εάν τα μόρια για παραβάσεις που έχουν επιβληθεί σε μια επιχείρηση για κάποιο αλιευτικό σκάφος είναι λιγότερα των 9, γίνονται δεκτές οι αιτήσεις αυτής της επιχείρησης για ενίσχυση από το ΕΤΘΑ·
            
         
               β)
            
            
               εάν είναι 9 τα μόρια για παραβάσεις που έχουν επιβληθεί σε μια επιχείρηση για κάποιο αλιευτικό σκάφος, η περίοδος απαραδέκτου είναι 12μηνη·
            
         
               γ)
            
            
               κάθε επιπλέον μόριο λόγω παραβάσεων που επιβάλλεται σε μία επιχείρηση για κάποιο αλιευτικό σκάφος που εμπίπτει στην περίπτωση του στοιχείου β) συνεπάγεται πρόσθετη περίοδο απαραδέκτου διάρκειας ενός μηνός.
            
         3.   Η ημερομηνία έναρξης της περιόδου απαραδέκτου είναι η ημερομηνία της πρώτης επίσημης απόφασης της αρμόδιας αρχής η οποία κρίνει ότι διεπράχθη σοβαρή παράβαση κατά την έννοια του άρθρου 42 παράγραφος 1 του κανονισμού (ΕΚ) αριθ. 1005/2008 και του άρθρου 90 παράγραφος 1 του κανονισμού (ΕΚ) αριθ. 1224/2009.
   Για τον υπολογισμό της περιόδου απαραδέκτου, υπόψη λαμβάνονται μόνον οι σοβαρές παραβάσεις που διεπράχθησαν μετά την 1η Ιανουαρίου 2013 και για τις οποίες είχε ληφθεί σχετική απόφαση κατά την έννοια της προαναφερθείσας παραγράφου μετά την εν λόγω ημερομηνία.
   4.   Ωστόσο, ειδικά όσον αφορά την παράγραφο 2, η ημερομηνία έναρξης της περιόδου απαραδέκτου είναι η ημερομηνία της πρώτης επίσημης απόφασης της αρμόδιας αρχής με την οποία επιβλήθηκαν μόρια σε κάποια επιχείρηση βάσει του άρθρου 126 παράγραφος 4 του εκτελεστικού κανονισμού (ΕΕ) αριθ. 404/2011 και έχει ως αποτέλεσμα την επιβολή στην επιχείρηση 9 ή περισσότερων μορίων για παραβάσεις σε σχέση με κάποιο αλιευτικό σκάφος.
   Όσον αφορά τον υπολογισμό της περιόδου απαραδέκτου, υπόψη λαμβάνονται μόνο τα μόρια για παραβάσεις που διεπράχθησαν μετά την 1η Ιανουαρίου 2013 και επιβλήθηκαν με επίσημη απόφαση η οποία εκδόθηκε μετά την εν λόγω ημερομηνία.
   Άρθρο 4
   Απαράδεκτες αιτήσεις από επιχειρήσεις που περιλαμβάνονται στον κατάλογο σκαφών ΠΛΑ της Ένωσης ή των οποίων το σκάφος φέρει τη σημαία κάποιας μη συνεργαζόμενης τρίτης χώρας
   1.   Ως περίοδος απαραδέκτου όσον αφορά μια επιχείρηση της οποίας το αλιευτικό σκάφος περιλαμβάνεται στον κατάλογο αλιευτικών σκαφών της Ένωσης που συμμετέχουν σε παράνομη, λαθραία και άναρχη αλιεία (ΠΛΑ) βάσει του άρθρου 27 του κανονισμού (ΕΚ) αριθ. 1005/2008 θεωρείται ολόκληρη η περίοδος κατά τη διάρκεια της οποίας το αλιευτικό σκάφος περιλαμβάνεται σε αυτόν τον κατάλογο και, σε κάθε περίπτωση, επί 24 μήνες τουλάχιστον από την ημερομηνία εγγραφής του σε αυτόν.
   2.   Οι αιτήσεις από επιχειρήσεις των οποίων το αλιευτικό σκάφος φέρει τη σημαία μη συνεργαζόμενης τρίτης χώρας βάσει του άρθρου 33 του κανονισμού (ΕΚ) αριθ. 1005/2008 είναι απαράδεκτες κατά τη διάρκεια ολόκληρης της περιόδου που αυτή η χώρα περιλαμβάνεται στον εν λόγω κατάλογο και, σε κάθε περίπτωση, επί 12 μήνες τουλάχιστον.
   3.   Η ημερομηνία έναρξης της περιόδου απαραδέκτου είναι η ημερομηνία έναρξης της ισχύος του κανονισμού (ΕΕ) αριθ. 468/2010 της Επιτροπής (7) για τη θέσπιση του καταλόγου ΠΛΑ της Ένωσης ή της εκτελεστικής απόφασης 2014/170/ΕΕ του Συμβουλίου (8) για την κατάρτιση του καταλόγου μη συνεργαζόμενων τρίτων χωρών ή η ημερομηνία τροποποίησης του εν λόγω κανονισμού ή της εν λόγω απόφασης με την οποία προστέθηκε στον εν λόγω κατάλογο κάποιο αλιευτικό ή κάποια χώρα.
   Άρθρο 5
   Απαράδεκτες αιτήσεις από επιχειρήσεις που έχουν διαπράξει απάτη στο πλαίσιο του ΕΤΑλ ή του ΕΤΘΑ
   1.   Στις περιπτώσεις που κάποια αρμόδια αρχή κρίνει ότι κάποια επιχείρηση έχει διαπράξει απάτη στο πλαίσιο του ΕΤΑλ ή του ΕΤΘΑ, όλες οι αιτήσεις αυτής της επιχείρησης για ενίσχυση από το ΕΤΘΑ είναι απαράδεκτες από την ημερομηνία της πρώτης επίσημης απόφασης με την οποία κρίνεται ότι διεπράχθη απάτη βάσει του άρθρου 1 της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (9).
   2.   Η περίοδος απαραδέκτου διαρκεί μέχρι το τέλος της περιόδου επιλεξιμότητας του ΕΤΘΑ όπως ορίζεται στο άρθρο 65 παράγραφος 2 του κανονισμού (ΕΕ) αριθ. 1303/2013.
   ΚΕΦΑΛΑΙΟ III
   
      ΚΟΙΝΕΣ ΔΙΑΤΑΞΕΙΣ
   
   Άρθρο 6
   Υπολογισμός της περιόδου απαραδέκτου στις περιπτώσεις που η επιχείρηση έχει στην κυριότητά της πάνω από ένα αλιευτικό σκάφος
   1.   Στην περίπτωση που η επιχείρηση έχει στην κυριότητά της πάνω από ένα αλιευτικό σκάφος, η περίοδος απαραδέκτου των αιτήσεων αυτής της επιχείρησης καθορίζεται χωριστά για κάθε αλιευτικό σκάφος σύμφωνα με το άρθρο 3 ή με το άρθρο 4.
   2.   Ωστόσο, οι αιτήσεις της εν λόγω επιχείρησης για ενίσχυση από το ΕΤΘΑ είναι επίσης απαράδεκτες:
   
               α)
            
            
               στην περίπτωση που, για πάνω από τα μισά αλιευτικά σκάφη που έχει στην κυριότητά της ή ελέγχει η εν λόγω επιχείρηση, είναι απαράδεκτες για ενίσχυση βάσει του άρθρου 3 ή του άρθρου 4· ή
            
         
               β)
            
            
               εάν, στην περίπτωση σοβαρών παραβάσεων σύμφωνα με το άρθρο 42 παράγραφος 1 στοιχείο (α) του κανονισμού (ΕΚ) αριθ. 1005/2008 που απαριθμούνται στα σημεία 1, 2 και 5 του παραρτήματος XXX του εκτελεστικού κανονισμού (ΕΕ) αριθ. 404/2011, ο μέσος όρος των μορίων για παραβάσεις που επιβάλλονται ανά αλιευτικό σκάφος που ανήκει στην κυριότητα ή ελέγχεται από την επιχείρηση είναι 7 ή περισσότερο.
            
         3.   Κατά παρέκκλιση από τις παραγράφους 1 και 2, στις περιπτώσεις που κάποια σοβαρή παράβαση την οποία διαπράττει κάποια επιχείρηση δεν έχει σχέση με σκάφος που ανήκει στην κυριότητα ή ελέγχεται από αυτήν την επιχείρηση, όλες οι αιτήσεις αυτής της επιχείρησης για ενίσχυση από το ΕΤΘΑ είναι απαράδεκτες.
   Άρθρο 7
   Μεταβίβαση κυριότητας
   1.   Στην περίπτωση πώλησης ή άλλου είδους μεταβίβασης της κυριότητας ενός αλιευτικού σκάφους, η περίοδος απαραδέκτου, όσον αφορά την επιχείρηση που μεταβιβάζει το αλιευτικό σκάφος, λόγω σοβαρών παραβάσεων που διεπράχθησαν πριν την αλλαγή της ιδιοκτησίας, δεν μεταβιβάζεται στη νέα επιχείρηση. Το απαράδεκτο των αιτήσεων της νέας επιχείρησης μπορεί να είναι αποτέλεσμα μόνο νέων παραβάσεων της νέας επιχείρησης.
   2.   Ωστόσο, τα μόρια που επιβάλλονται για σοβαρές παραβάσεις κατά την έννοια του άρθρου 42 παράγραφος 1 στοιχείο α) του κανονισμού (ΕΚ) αριθ. 1005/2008, οι οποίες απαριθμούνται στα σημεία 1, 2 και 5 του παραρτήματος XXX του εκτελεστικού κανονισμού (ΕΕ) αριθ. 404/2011 και διεπράχθησαν πριν την αλλαγή της κυριότητας του αλιευτικού σκάφους, λαμβάνονται υπόψη για τον υπολογισμό της περιόδου απαραδέκτου της νέας επιχείρησης σύμφωνα με το άρθρο 3 παράγραφος 2 και το άρθρο 6 παράγραφος 2 στοιχείο β) στην περίπτωση που η εν λόγω επιχείρηση διαπράξει νέες σοβαρές παραβάσεις βάσει του άρθρου 42 παράγραφος 1 στοιχείο α) του κανονισμού (ΕΚ) αριθ. 1005/2008 που απαριθμούνται στα σημεία 1, 2 και 5 του παραρτήματος XXX του εκτελεστικού κανονισμού (ΕΕ) αριθ. 404/2011.
   Άρθρο 8
   Οριστική αφαίρεση της αλιευτικής άδειας
   Κατά παρέκκλιση από το άρθρο 6, στις περιπτώσεις οριστικής αφαίρεσης της αλιευτικής άδειας για κάθε αλιευτικό σκάφος που ανήκει στην κυριότητα ή ελέγχεται από αυτήν την επιχείρηση:
   
               α)
            
            
               σύμφωνα με το άρθρο 129 παράγραφος 2 του εκτελεστικού κανονισμού (ΕΕ) αριθ. 404/2011· ή, κατά περίπτωση,
            
         
               β)
            
            
               ως αποτέλεσμα κυρώσεων για σοβαρές παραβάσεις που υποβάλλουν τα κράτη μέλη βάσει του άρθρου 45 του κανονισμού (ΕΚ) αριθ. 1005/2008,
            
         όλες οι αιτήσεις αυτής της επιχείρησης είναι απαράδεκτες για ενίσχυση από το ΕΤΑλ από την ημερομηνία αφαίρεσης μέχρι το τέλος της περιόδου επιλεξιμότητας βάσει του άρθρου 65 παράγραφος 2 του κανονισμού (ΕΕ) αριθ. 1303/2013.
   Άρθρο 9
   Αναθεώρηση της περιόδου απαραδέκτου
   Υπό τον όρο ότι διαρκεί τουλάχιστον 12 μήνες συνολικά, η περίοδος απαραδέκτου:
   
               α)
            
            
               μειώνεται στην περίπτωση σοβαρών παραβάσεων βάσει του άρθρου 42 παράγραφος 1 στοιχείο α) του κανονισμού (ΕΚ) αριθ. 1005/2008 που απαριθμούνται στα σημεία 1, 2 και 5 του παραρτήματος XXX του εκτελεστικού κανονισμού (ΕΕ) αριθ. 404/2011 κατά 2 μήνες όταν διαγράφονται 2 μόρια σύμφωνα με το άρθρο 133 παράγραφος 3 του εκτελεστικού κανονισμού (ΕΕ) αριθ. 404/2011 για τέτοιες σοβαρές παραβάσεις·
            
         
               β)
            
            
               παρατείνεται κατά 12 μήνες για κάθε σοβαρή παράβαση που διαπράττει η επιχείρηση κατά τη διάρκεια της περιόδου απαραδέκτου βάσει του άρθρου 42 παράγραφος 1 του κανονισμού (ΕΚ) αριθ. 1005/2008 ή του άρθρου 90 παράγραφος 1 του κανονισμού (ΕΚ) αριθ. 1224/2009· ή
            
         
               γ)
            
            
               κατά παρέκκλιση από το στοιχείο β), παρατείνεται βάσει των κανόνων που προβλέπει το άρθρο 3 παράγραφος 2 στοιχείο γ) για κάθε σοβαρή παραβίαση που διαπράττει η επιχείρηση κατά τη διάρκεια της περιόδου απαραδέκτου βάσει του άρθρου 42 παράγραφος 1 στοιχείο α) του κανονισμού (ΕΚ) αριθ. 1005/2008 που απαριθμούνται στα σημεία 1, 2 και 5 του παραρτήματος XXX του εκτελεστικού κανονισμού (ΕΕ) αριθ. 404/2011.
            
         ΚΕΦΑΛΑΙΟ IV
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 10
   Έναρξη ισχύος
   Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Δεκεμβρίου 2014.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 149 της 20.5.2014, σ. 1.
   
      (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
   
      (3)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).
   
      (4)  Εκτελεστικός κανονισμός (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 του Συμβουλίου περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1).
   
      (5)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/20 06 (ΕΕ L 347 της 20.12.2013, σ. 320).
   
      (6)  Κανονισμός (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).
   
      (7)  Κανονισμός (ΕΕ) αριθ. 468/2010 της Επιτροπής, της 28ης Μαΐου 2010, περί θεσπίσεως του καταλόγου της ΕΕ με τα σκάφη που συμμετέχουν σε παράνομη, λαθραία και άναρχη αλιεία (ΕΕ L 131 της 29.5.2010, σ. 22).
   
      (8)  Εκτελεστική απόφαση 2014/170/ΕΕ του Συμβουλίου, της 24ης Μαρτίου 2014, για την κατάρτιση καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείαςCouncil (ΕΕ L 91 της 27.3.2014, σ. 43).
   
      (9)  Πράξη του Συμβουλίου της 26ης Ιουλίου 1995 για την κατάρτιση της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ C 316 της 27.11.1995, σ. 48).